
GUVERNUL  REPUBLICII  MOLDOVA

HOTĂRÂRE nr. ____

din                                        2026
Chișinău




5

cu privire la aprobarea Metodologiei de calculare a costului activităților de metrologie efectuate de către Instituția Publică  Institutul Național de Metrologie 

În temeiul art. 24 alin. (5) din Legea metrologiei nr. 19/2016 (Monitorul Oficial al Republicii Moldova, 2016, nr. 100-105, art. 190), cu modificările ulterioare,  Guvernul

HOTĂRĂȘTE:
1. Se aprobă  Metodologia de calculare a costului activităților efectuate de către Instituția Publică Institutul Național de Metrologie (se anexează);
2. Se abrogă Hotărârea Guvernului nr. 1074/2016 cu privire la aprobarea Nomenclatorului serviciilor prestate în domeniul metrologiei de către Institutul Național de Metrologie (Monitorul Oficial al Republicii Moldova, 2016, nr. 338-341, art. 1177).
3. Prezenta hotărâre intră în vigoare la data de 1 ianuarie 2027.



Prim-ministru		                                    Vasile TOFAN                 



Contrasemnează:
Viceprim-ministru,
ministru dezvoltării 
economice și digitalizării			Eugeniu Osmochescu








Anexa 
la Hotărârea Guvernului 
nr. ___ din ___ _________ 2026

METODOLOGIA
de calculare a costului activităților de metrologie efectuate de către Instituția Publică Institutul Național de Metrologie 

I. DISPOZIŢII GENERALE
1. Prezenta Metodologie are drept scop stabilirea unei metode unice de calcul și ajustare a costurilor pentru activitățile efectuate de către Instituția Publică Institutul Național de Metrologie (în continuare – Institutul Național de Metrologie).
2. În sensul prezentei Metodologii sunt utilizate următoarele noțiuni:
2.1. costul activităților - valoarea totală a cheltuielilor suportate direct pentru efectuarea unei activități de metrologie;
2.2. norma de timp - timpul necesar efectuării unei activități de metrologie, exprimate în ore;
2.3. costuri de dezvoltare - costuri privind dezvoltarea instituțională;
2.4. activitate – acțiune efectuată de către Institutul Național de Metrologie.
3. Prezenta Metodologie stabilește:
3.1. structura şi modul de calculare a costurilor;
3.2. componența şi modul de determinare a costurilor şi a cheltuielilor incluse în calculul costului activității;
3.3. modul de ajustare a costurilor pentru activitățile efectuate.
4. Mecanismul aplicat la calcularea şi reglementarea costurilor are la bază următoarele principii:
4.1. garantarea condițiilor echitabile şi nediscriminatorii la efectuarea activităților;
4.2. asigurarea stabilității financiare, eficienței funcționării şi dezvoltării continue a Instituției Publice Institutul Național de Metrologie;
4.3. acoperirea costurilor şi a cheltuielilor de întreținere a Instituției Publice Institutul Național de Metrologie, pentru asigurarea dezvoltării continue şi durabile a entității.
5. Prezenta Metodologie se aplică la calcularea costurilor pentru activitățile efectuate de  Institutul Național de Metrologie,  conform art. 5 alin. (4) din Legea metrologiei nr.19/2016.

II. COSTUL PENTRU ACTIVITĂȚILE DE METROLOGIE
6. Costul (T) pentru activitățile efectuate în baza prevederilor prezentei Metodologii se calculează conform formulei:
T = Ct x Nt(1 + Mc)	                     (1)
unde:
Ct – costurile și cheltuielile totale al lucrărilor efectuate;
Nt – norma de timp necesară pentru efectuarea activității, exprimată în ore. Norma de timp  se determină prin cronometrare directă, în baza observației nemijlocite a desfășurării activității de metrologie în condiții stabilite de procedura sau standardul aplicabil. Aceasta reflectă timpul mediu necesar pentru efectuarea unei activități, fiind ulterior validată și aprobată conform procedurilor interne ale Instituției Publice Institutul Național de Metrologie
Mc – costuri de dezvoltare, exprimate procentual. Costurile de dezvoltare  reprezintă valoarea relativă a variației costurilor, determinate de influența factorilor neprevăzuți şi incerți la momentul calculării costurilor. Costurile de dezvoltare considerate la calcularea tarifelor constituie nu mai mult de 10%.
7. Costul pentru activitățile efectuate, calculat conform formulei (1) urmează să fie rotunjit până la numărul întreg de zeci de lei.

III. STRUCTURA COSTURILOR ŞI A CHELTUIELILOR PENTRU ACTIVITĂȚILE DE METROLOGIE
8. Structura costurilor pentru activitățile de metrologie  se determină în conformitate cu prevederile Standardelor Naționale de Contabilitate, a politicilor contabile și procedurilor interne ale Instituției Publice Institutul Național de Metrologie și include următoarele categorii:
8.1. costuri directe cu personalul;
8.2. costuri materiale directe;
8.3. costuri indirecte de producție;
8.4. cheltuieli administrative;
8.5. alte cheltuieli operaționale.
9. În categoria costurilor directe cu personalul se includ:
9.1. cheltuielile privind retribuirea muncii personalului implicat nemijlocit în efectuarea activităților de metrologie, inclusiv salariul tarifar şi cel suplimentar (adaosurile şi sporurile la salariul de bază) şi alte plăti de stimulare şi compensare, calculate în conformitate cu Legea salarizării nr.847/2002 şi Hotărârea Guvernului nr.743/2002 „Cu privire la salarizarea angajaților din unitățile cu autonomie financiară”);
9.2. contribuțiile obligatorii de asigurări sociale aferente salariilor personalului menționat la punctul 8.1.
10. În categoria costurilor materiale directe se includ valoarea materialelor utilizate direct în procesul de efectuare a activităților, precum:
10.1. materiale consumabile specifice activităților de metrologie;
10.2. carburanți și lubrifianți (acolo unde este cazul, de exemplu, efectuarea măsurărilor în afara laboratorului);
10.3. piese, accesorii sau subansamble folosite la măsurări.
11. În categoria costurilor indirecte de producție se includ cheltuielile suportate pentru întreținerea și funcționarea laboratoarelor, precum:
11.1.întreținerea, reparația și amortizarea componentelor etaloanelor naționale, echipamentelor și instalațiilor tehnice;
11.2. costuri de funcționare ale laboratoarelor (utilități, mentenanță, consumabile generale);
11.3. cheltuieli de siguranță și protecția muncii aferente activității de metrologie.
12. În categoria cheltuieli administrative se includ cheltuieli legate de managementul general și suportul operațional al instituției, precum:
12.1. cheltuielile de personal administrativ, de conducere, auxiliar şi gospodăresc, inclusiv salariul tarifar şi cel suplimentar (adaosurile şi sporurile la salariul de bază) şi alte plăti de stimulare şi compensare calculate în conformitate cu Legea salarizării nr.847/2002 şi Hotărârea Guvernului nr.743/2002 „Cu privire la salarizarea angajaților din unitățile cu autonomie financiară”; contribuțiile de asigurări sociale de stat obligatorii;
12.2. utilități și chirii pentru spații administrative;
12.3. servicii de telecomunicații, transport intern, corespondență;
12.4. amortizarea mijloacelor fixe de uz general și a software-ului administrativ.
12.5 taxe, impozite și contribuții legale.
13. În categoria altor cheltuieli operaționale se includ cheltuielile necesare desfășurării activităților generale ale instituției, precum:
13.1. dobânzi aferente creditelor pentru activitatea operațională;
13.2. cheltuieli cu formarea profesională a personalului;
13.3. abonamente și publicații de specialitate în domeniul metrologiei;
13.4. participarea la reuniuni și organisme internaționale de profil;

IV. DETERMINAREA COSTURILOR ŞI A CHELTUIELILOR
PENTRU ACTIVITĂȚILE DE METROLOGIE
14. Costul unei unități de timp (Ct) se determină ca raportul dintre suma cheltuielilor directe și indirecte la cuantumul orelor lucrate anual:
Ct = (CHdir + CHind) / Q		      (2)
unde:

CHdir – cheltuieli directe pentru efectuarea activității;
CHind – cheltuieli indirecte pentru efectuarea activității;
Q – volumul total anual al orelor lucrate efectiv.
15. În funcţie de specificul fiecărei activități efectuate şi de norma de timp necesară, cheltuielile directe (CHdir) se determină conform formulei:
CHdir​ = CDP + CMD + CIP	          (3)
unde:
CDP – costuri directe cu personalul;
CMD – costuri materiale directe;
CIP – costuri indirecte de producție (legate direct de activitatea efectuată).
16. La costurile directe cu personalul (CDP) se atribuie:
16.1. consumurile privind retribuirea muncii personalului încadrat nemijlocit în efectuarea activității, inclusiv salariul tarifar şi cel suplimentar (adaosurile şi sporurile la salariul de bază, prime, indemnizații de concediu), precum şi alte plăti de stimulare şi compensare calculate în conformitate cu Legea salarizării nr.847/2002 şi Hotărârea Guvernului nr.743/2002 cu privire la salarizarea angajaților din unitățile cu autonomie financiară;
16.2. contribuțiile de asigurări sociale de stat obligatorii aferente consumurilor privind retribuirea muncii personalului încadrat nemijlocit în efectuarea activității.
  CDP=Cmunca+Cas                                  (4)

unde:
Cmuncă – costul cheltuielilor legate de retribuirea muncii personalului încadrat nemijlocit în efectuarea activității corespunzătoare;
Cas – contribuțiile de asigurări sociale de stat;
17. Costurile materiale directe (CMD) includ valoarea materialelor utilizate în mod direct în cadrul activității și se determină ca sumă a:
CMD = MCcons + MCcarb + MCpiese 	        (5)
unde:
MCcons – materiale consumabile specifice activității de metrologie;
MCcarb – carburanți și lubrifianți (acolo unde este cazul, de exemplu, în măsurările efectuate în afara laboratorului);
MCpiese – piese, accesorii, subansamble.
18. Costurile indirecte de producție (CIP) includ:
18.1. cheltuielile de întreținere a mijloacelor fixe utilizate în procesul de efectuare a activității (cheltuielile pentru asistență tehnică de întreținere, pentru efectuarea reparațiilor curente, medii şi capitale); 
18.2. cheltuielile de întreținere şi deservire a mijloacelor tehnice de comunicații, de semnalizare;
18.3. amortizarea activelor nemateriale utilizate în procesul de efectuare a activității; 
18.4. uzura obiectelor de mică valoare şi scurtă durată; 
18.5. cheltuielile de asigurare a condițiilor de muncă normale şi a tehnicii securității ce țin de particularitățile efectuării activității; 
18.6. cheltuielile pentru serviciile prestate de terțe persoane, contractate direct de către Institutul Național de Metrologie  în procesul efectuării activității;
18.7. alte cheltuieli care se atribuie la consumurile indirecte de efectuarea a activității în conformitate cu Indicațiile metodice privind contabilitatea costurilor de producție și calculația costului produselor și serviciilor.
19. Cheltuielile indirecte (CHind) privind efectuarea activității includ:
19.1. cheltuielile comerciale, 
19.2. cheltuielile generale şi administrative, precum şi alte cheltuieli operaționale, care includ serviciile de marketing; 
19.3. cheltuielile ce țin de publicitate, participarea la expoziții; 
19.4. cheltuieli de distribuire; 
19.5. cheltuielile pentru retribuirea muncii personalului administrativ, de conducere, auxiliar şi gospodăresc, inclusiv salariul tarifar şi cel suplimentar (adaosurile şi sporurile la salariul de bază) şi alte plăți de stimulare şi compensare calculate în conformitate cu Legea salarizării nr.847-XV din 14 februarie 2002 şi Hotărârea Guvernului nr.743 din 11 iunie 2002 cu privire la salarizarea angajaților din unitățile cu autonomie financiară; contribuțiile de asigurări sociale de stat obligatorii şi primele de asigurare obligatorie de asistență medicală aferente acestor cheltuieli;
19.6. uzura mijloacelor fixe cu destinație administrativă, amortizarea activelor nemateriale, inclusiv a softurilor specializate în domeniul metrologiei, valoarea, uzura şi reparația obiectelor de mică valoare şi scurtă durată în limita stabilită;
19.7. cheltuielile pentru procurarea rechizitelor de birou, formularelor de evidență, de dări de seamă, cu destinație generală şi administrativă;
19.8. cheltuielile pentru serviciile comunale (apă şi canalizare, energie electrică, salubrizare etc.);
19.9. cheltuielile de transport cu destinație generală şi administrativă;
19.10. cheltuielile poștale şi de telecomunicații, inclusiv pentru poșta electronică;
19.11. cheltuielile tipografice;
19.12. cheltuielile aferente întreținerii şi deservirii centrului informațional, mijloacelor de semnalizare şi altor mijloace tehnice de comandă;
19.13. cheltuielile privind paza laboratoarelor şi a obiectelor administrativ-gospodărești, asigurarea protecției acestora împotriva incendiilor;
19.14. cheltuielile de reprezentare (de protocol);
19.15. cheltuielile pentru pregătirea şi perfecționarea personalului;
19.16. plata pentru serviciile cu caracter general şi administrativ prestate Institutului Național de Metrologie, conform contractelor încheiate cu băncile comerciale, organizațiile consultative, juridice, informaționale, precum şi cu traducătorii;
19.17. cheltuielile pentru cercetările științifice;
19.18. cheltuielile de judecată;
19.19. impozitele şi taxele, conform legislației în vigoare;
19.20. cheltuielile pentru procurarea literaturii speciale şi a standardelor, pentru abonarea la ediții speciale (ziare, reviste etc.) necesare în activitatea Institutului Național de Metrologie, inclusiv cheltuielile pentru formarea, gestionarea şi actualizarea fondului național de documente normative în domeniul metrologiei legale;
19.21. cheltuielile pentru acțiunile de ocrotire a sănătății, pentru organizarea timpului liber şi odihnei salariaților, conform legislației;
19.22. cheltuielile necesare pentru asigurarea condițiilor normale de lucru şi a tehnicii de securitate ce țin de procesul de efectuare a activităților, prevăzute de legislația în vigoare;
19.23. cheltuielile legate de deplasări;
19.24. asigurarea obligatorie a activelor în conformitate cu legislația în vigoare;
19.25. alte cheltuieli care se atribuie la cheltuielile administrative și operaționale, în conformitate cu prevederile Standardelor Naționale de Contabilitate, a politicilor contabile și procedurilor interne ale Institutului  Național de Metrologie.
20. Volumul total anual al orelor lucrate efectiv (Q) este determinat ca totalul orelor în care personalul tehnic implicat în activitatea metrologică a prestat lucrări, fiind exclus timpul pentru concedii, activități administrative și alte activități neproductive.
21. În costuri nu se includ cheltuielile privind amenzile, penalitățile, acoperirea lipsurilor şi a pierderilor, despăgubirile pentru nerespectarea prevederilor legislației şi ale clauzelor contractuale, cheltuieli în scopuri de caritate şi de sponsorizare.
22. Conform statutului Institutul Național de Metrologie este o entitate nonprofit, iar veniturile obținute din activitățile efectuate vor fi redirecționate pentru:
22.1.  instruirea personalului;
22.2. dotarea cu utilaj pentru efectuarea încercărilor şi expertizei metrologice a mijloacelor de măsurare și achiziționarea echipamentelor pentru dezvoltarea Sistemului Național de Etaloane;
22.3. întreținerea și mentenanța bazei tehnico-materiale din cadrul Instituției Publice Institutul  Național de Metrologie;
22.4. editarea şi difuzarea revistei „Metrologie” şi a altor publicații de specialitate;
22.5. măsurile de caritate şi acțiunile pentru promovarea imaginii Instituției Publice Institutul Național de Metrologie;
22.6. participarea și organizarea  întrunirilor în cadrul organizațiilor europene şi internaționale în domeniul metrologiei;
22.7. acordarea sporurilor salariale pentru activități de cercetare, publicare a capacităților  de măsurare și calibrare (CMC) în baza CIPM MRA.

V. STABILIREA OPŢIUNILOR ACTIVITĂȚILOR
23. Pentru activitățile efectuate de către Institutul Național de Metrologie, se stabilesc următoarele opțiuni de execuție, în funcție de urgența solicitării și modul de alocare a resurselor:
23.1. opțiunea de bază, care presupune efectuarea activității în regim normal de lucru, în conformitate cu procesele de lucru obișnuite la un cost echivalent cu cel obținut prin formula (1);
23.2. opțiunea de urgență, care presupune efectuarea activității în termen restrâns, prin mobilizarea efortului prestatorului, şi are un cost majorat. Această opțiune este disponibilă doar pentru acele activități care permit, din punct de vedere tehnic, realizarea în termeni restrânși. 
24. Costul pentru efectuarea activității conform opțiunii de urgență se calculează prin înmulțirea costului respectiv, calculat conform formulei (1), cu coeficientul de majorare. Valorile coeficienților se stabilite prin ordinul ministrului dezvoltării economice și digitalizării și variază între 1,5 și 2,0, în funcție de urgență. 



VI. AJUSTAREA COSTURILOR
25. Nomenclatorul activităților de metrologie și cuantumul tarifelor la activitățile  efectuate, calculate în conformitate cu prezenta Metodologie, sunt aprobate prin ordinul ministrului dezvoltării economice și digitalizării.
26. Ajustarea costurilor se efectuează periodic, în scopul menținerii echilibrului economic și al acoperirii costurilor reale suportate de instituție, ținând cont de evoluția factorilor economici relevanți:
26.1. la calcularea costurilor și cheltuielilor de personal, se aplică modificările legislative privind salariul de funcție, modificarea cuantumurilor sporurilor, adaosurilor, contribuțiilor sociale și medicale stabilite prin acte normative, majorări salariale aprobate prin acte interne sau hotărâri de Guvern aplicabile instituțiilor publice;
26.2. la calcularea costurilor materiale directe, costurilor indirecte și altor cheltuieli operaționale (cu excepția celor aferente amortizării și personalului), se aplică indicele prețurilor de consum (IPC), publicat de Biroul Național de Statistică. Ajustarea se va realiza proporțional cu rata inflației anualizate, creșterea costurilor de piață pentru materiale, consumabile, utilități, servicii contractate etc.
27. Ajustarea costurilor se realizează, de regulă în primul trimestru al anului, pe baza datelor contabile și financiare ale anului precedent și a prognozelor macroeconomice oficiale. 
28. În cazul unor modificări legislative semnificative sau al unor creșteri economice neprevăzute (ex. criză energetică, ajustări fiscale), costurile pot fi revizuite anticipat, cu respectarea cadrului legal aplicabil.

